Pranešimas spaudai

2025 m. liepos 7 d.

**„Maxima“ skelbia: daugiausiai tiekėjų pranešimų sulaukė dėl šokolado ir mėsos gaminių, ryškėja kokosų gaminių brangimo tendencija**

**Birželio mėnesio „Maximetras“ fiksavo 24 tiekėjų prašymus didinti prekių tiekimo kainas. Dėl rekordinėse aukštumose įsitaisiusių kakavos kainų daugiausiai tiekėjų kreipėsi ketindami vidutiniškai dešimtadaliu padidinti šokolado ir saldainių tiekimo kainas. Tęsiasi prašymai branginti mėsos gaminius bei užkandžius su mėsa, taip pat ryškėja nauja tendencija – kokosų produktų tiekimo kainų augimas.**

Prekybos tinklas nuo metų pradžios kiekvieną mėnesį dalinasi „Maximetro“ – „Maximos“ matuoklio – duomenimis, t.y. tiekėjų skaičiumi, kurie siekia persiderėti sutartas prekių tiekimo kainas bei produktų kategorijomis, kurios dėl objektyvių priežasčių patiria didžiausią kainų spaudimą.

„Tiesa, birželį sulaukėme vieno tiekėjo kreipimosi dėl mažinamos produkto tiekimo kainos – šiemet tai pirmas toks kreipimasis. Mažinama ispaniško alyvuogių aliejaus tiekimo kaina, nes dėl gero naujo sezono alyvuogių derliaus tarptautinėse rinkose pigo žaliava“, – sako Marius Tilmantas, prekybos tinklo „Maxima“ Pirkimų departamento vadovas.

**Šokoladiniai saldumynai ir kava**

Prekybos tinklas fiksuoja antrą tiekėjų prašymų bangą šiais metais kelti šokolado ir saldainių tiekimo kainas – produktų, kurių gamybai reikalinga kakava.

„Šiuo metu kreipimųsi daugiau sulaukiame dėl stambių užsienio gamintojų produkcijos. Kakavos žaliava praėjusių metų pabaigoje kainavo apie keturis kartus daugiau nei įprastas kainų lygis ankstesniais metais. Nors pastarosiomis savaitėmis stebimas nedidelis kainų sumažėjimas, biržose kakava vis dar daugiau nei dvigubai viršija įprastą ankstesnių metų lygį. Į šią užsitęsusią situaciją gamintojai reaguoja toliau keldami šokolado ir saldainių tiekimo kainas“, – pasakoja Marius Tilmantas, prekybos tinklo „Maxima“ Pirkimų departamento vadovas.

Jis primena, kad kakavos žaliavos brangimą daugiausiai nulėmė augalų ligos ir pernelyg ekstremalios šiems augalams oro sąlygos nuniokoję kakavos plantacijas pagrindiniuose augintojų regionuose – Ganoje ir Dramblio Kaulo Krante. Šiose šalyse užauginama apie 60 proc. visos kakavos pasiūlos. Pasaulinis kakavos deficitas 2024–2025 m. sezonu siekia apie pusę milijono tonų ir yra didžiausias per kelis dešimtmečius, o paklausa šiuo periodu ūgtelėjo. Situaciją dar labiau paaštrino spekuliaciniai kakavos žaliavos sandoriai rinkose, kai dalį žaliavos superka ne gamintojai, bet investuotojai, tikėdamiesi uždirbti iš kakavos brangimo.

„Birželį taip pat sulaukėme naujos bangos tiekėjų prašymų dėl kavos tiekimo kainų didinimo. Nors robustos kavos kaina biržoje kiek sumažėjo dėl geresnio derliaus, arabikos rūšies derliaus prognozės išlieka prastos. Dėl to kai kurie tiekėjai nori didinti tiekimo kainas vidutiniškai 16 proc.“, – aiškina „Maxima“ Pirkimų departamento vadovas.

**Įtempta konkurencija dėl žaliavos brangina mėsos gaminius**

M. Tilmantas dalinasi, kad birželio mėnesį tęsėsi mėsos brangimo tendencija – jautienos kepsnių, taip pat kulinarijos gaminių, pavyzdžiui, sumuštinių su jautiena, vištiena, kiauliena tiekimo kainas tiekėjai vidutiniškai nori didinti 8 proc.

„Jautienos kainos laikosi aukštumose dėl užsitęsusio pasiūlos mažėjimo, kai globali paklausa išlieka stipri – jautieną aktyviai perka tiek Europos šalys, tiek eksportuotojai į Aziją bei Artimuosius Rytus. Jautienos kainas Europoje kelia ir pasirengimas naujiems ES reikalavimams dėl miškų naikinimo mažinimo, kurie turės įtakos importuojamai jautienai. Tuo tarpu vištienos pasiūla dar neatsitiesė po ūkius paveikusių ligų protrūkių ir tai lėmė apie dešimtadaliu aukštesnes žaliavos kainas“, – pasakoja prekybos tinklo „Maxima“ Pirkimų departamento vadovas M. Tilmantas.

**Kokoso produktų kainų augimą lemia mažėjanti žaliavos pasiūla**

Kelis mėnesius „Maxima“ sulaukė pavienių tiekėjų pranešimų apie siekį kelti kokosų produktų tiekimo kainas. Tai signalizuoja apie naują tendenciją, susijusią su pasauliniu kokoso žaliavos pasiūlos mažėjimu ir smarkiai išaugusiomis kainomis.

Globaliose rinkose kokoso žaliavos pasiūla 2024–2025 m. sumažėjo nuo 3 iki 17 proc., priklausomai nuo produkto ir regiono. Filipinai, vieni didžiausių tiekėjų, sumažino kokoso aliejaus eksportą, Indonezijoje sausros maždaug dešimtadalius sumažino kokoso cukraus pasiūlą, o Šri Lankoje derlius krito dėl prastų oro sąlygų.

„Labiausiai ši situacija atsiliepia džiovintam kokosui, kokoso cukrui, aliejui – produktams, kurių gamyba tiesiogiai priklauso nuo žaliavos kiekių bei kokybės. Džiovinto kokoso kainos 2025 m. viduryje Indonezijoje buvo daugiau nei 80 proc. aukštesnės nei prieš metus, o Šri Lankoje – daugiau nei dvigubai didesnės. O kokoso aliejaus kaina buvo dvigubai didesnė nei prieš metus ir pasiekė aukščiausią lygį per pastaruosius 80 metų. Dėl sumažėjusių žaliavos atsargų – jos šiemet gali būti mažiausios per ketverius metus – konkurencija dėl žaliavos pasaulinėje rinkoje auga“, – komentuoja Marius Tilmantas, „Maximos“ Pirkimų departamento vadovas.

Anot M. Tilmanto, kokoso produktų naudojimas tiek maisto pramonėje, tiek kosmetikos ir bioenergetikos sektoriuose didėja, paklausą augina susidomėjimas sveikesnėmis mitybos alternatyvomis ir augaliniais ingredientais.

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir kruopščiai atrinktas pasirinkimas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu Lietuvoje veikia arti pustrečio šimto „Maximos“ parduotuvių, kuriose dirba apie 11 tūkst. darbuotojų ir kasdien apsilanko daugiau nei 400 tūkst. klientų.*

**Daugiau informacijos**:

El. paštas [komunikacija@maxima.lt](mailto:komunikacija@maxima.lt)